Nuus oor ontvoerde seuns ‘misleidend’Die vier Moti-broers wat ontvoer is. [Foto: Verskaf] Die Benoni City Times het berig twee inwoners van Benoni in Gauteng is in aanhouding en dat hulle glo binnekort na Limpopo oorgeplaas sou word. Die berig is kort daarna van die nuuswebtuiste verwyder. Die polisie sê nou dié berig is misleidend, hoewel dit nie seker is na watter inligting die polisie presies verwys nie. Zia (15), Alaan (13), Zayyad (11) en Zidan (6) Moti was verlede week van hul huis in Nirvana op pad na die Curro Heuwelkruin- private skool, toe hul motor gekaap en hulle ontvoer is. Hul pa is ŉ gesiene sakeman in Polokwane. Dit is steeds nie duidelik wat van die seuns geword het en of die ontvoerders met die familie kontak gemaak het nie, aangesien die polisie en familie weier om enige nuwe inligting oor die saak bekend te maak. Die polisie het die media ook gevra om versigtig te berig oor enigiets wat “die betrokke partye se veiligheid in gedrang kan bring”.